  Майя Бывальцева 18-тӥ куарусёнэ Удмуртиысь операя но балетъя кун театрын Александр Бречаловлэн инаугурациез ортчоз. Элькун тӧролэн ужоскетаз пырон ужрад улосвылысь Кун Кенешлэн куатетӥ ӧтчамезлэн нырысетӥ сессиезлэн кенешоназ луоз. Чакланъёсъя, сӥё-дано ужрадэ Росси азьмуртлэн Приволжск федерал округъя ужоскето муртэз Михаил Бабич лыктоз. Озьы ик инаугурациын луозы Кун Кенешлэн куатетӥ ӧтчамаз выль быръем депутатъёс, кивалтэтлэн ёзчиосыз, федерал ёзэсъёслэн Удмуртиысь ёзэтъёссылэн но ужъюртъёссылэн кивалтӥсьёссы, муниципалитетъёслэн тӧрооссы, элькунлэн дано кунмуртъёсыз, улосвылысь йӧскалык но вӧсьлык огазеяськонъёслэн кивалтӥсьёссы. Тодэ вайытом, 10-тӥ куарусёнэ Удмуртилэсь тӧрозэ дырызлэсь вазь быръёнъёсын Александр Бречалов 78,16 процентсэ куараосты люказ. Со нуналэ элькунысь 34,54 процентэз бырйисьёс кура сётонэ пыриськизы. Озьы ик 10-тӥ куарусёнэ Кун Кенешлэн куатетӥ ӧтчамаз депутатъёсты быръёнъёс мынӥзы. Парламентысь 60 мандатъёс пӧлысь 47-сэ «Единая Россия» партилэн ёзчиосыз басьтозы. Со сяна, 5 процентъем гожез ортчизы КПРФ, ЛДПР но «Справедливая Россия». Али партиос пусъё, кин пыроз выль ӧтчаме. Тегъёс: Политика Ижкар Удмуртия АлександрБречалов  